Video Cum a fost pedepsită românca din Spania care și-a vândut cu 4.000 de euro fetița de 12 ani ca să-și plătească o datorie
Data actualizării: Data publicării:
Verdict pentru o româncă din Spania care și-a vândut fetița de 12 ani ca să scape de o datorie. Femeia a fost condamnată la 17 ani și jumătate de închisoare, judecătorii motivând că ea este principalul vinovat pentru că a coordonat întreaga tranzacție. Soțul ei și ceilalți complici au primit cu 5 ani mai puțin.
Alin Petrică, corespondentul Digi24 în Spania: "Mama a fost condamnată la 17 ani și jumătate de închisoare, iar justificarea judecătorilor este evidentă, ea era în măsură să decidă în numele fetei pentru că era tutorele ei. De aceea ea este considerată mai vinovată decât ceilalți pentru ceea ce s-a întâmplat, inclusiv dacă luăm în considerare unul dintre membrii familiei cumpărătorului a violat-o pe fetiță și a primit doar 12 ani. Tot 12 ani și tatăl vitreg al fetiței, de asemenea și ceilalți membrii care fuseseră arestați au primit pedepse între 5 și 10 ani de închisoare".
Fetița de 12 ani locuia în Cordoba împreună cu mama ei și partenerul de viață al acesteia. În primăvara anului 2021, părinții au acumulat o datorie însemnată care era cerută cu insistență de către creditori. Pentru că cei doi părinți nu aveau suma și nici perspective să facă rost de ea în viitorul apropiat, au ajuns la altă înțelegere cu creditorii. Astfel, ei și-au oferit fiica în schimbul banilor, aceasta urmând să fie căsătorită cu nepotul creditorului, minor și el, însă aproape de împlinirea vârstei de 18 ani.
Potrivit unor informații furnizate anterior de autoritățile spaniole, datoria celor doi părinți era de 4.000 de euro.
Ancheta în acest caz a început în urma unei sesizări făcute de profesorii de la școala la care mergea fetița, în Cordoba. Fetița a fost găsită după câteva zile, într-o casă din orașul La Coruña, aflat la aproximativ 1.000 km de domiciul părinților ei, și preluată de serviciile sociale spaniole.